
PËR MOSMIRATIMIN E DISA SHTESAVE NË KODIN E MATJES  

Në mbështetje të nenit 9 të ligjit nr.9072, datë 22.5.2003 “Për sektorin e energjisë elektrike”, të ndryshuar, të neneve 1 dhe 2 të ligjit nr.9997, datë 22.9.2008 “Për disa ndryshime në ligjin nr.9072, datë 22.5.2003 “Për sektorin e energjisë elektrike”, të nenit 26 pika 2 të Rregullave të praktikës dhe procedurave të ERE-s”, bordi i komisionerëve të Entit Rregullator të Energjisë (ERE), në mbledhjen e tij të datës 15.10.2010, pasi shqyrtoi dhe analizoi propozimin e Komisionit të Rishikimit të Kodit të Matjes, për disa ndryshime në Kodin e Matjes,
konstatoi se:
- Në vitin 2008, me ligjin nr.9997, datë 22.9.2008, u shfuqizua tërësisht neni 46/1, si dhe ajo pjesë e nenit 46 pika 2/c, e cila i jepte të drejtë furnizuesit, pra “CEZ shpërndarje” të vendoste masa administrative në përputhje me nenin 46/1.
- Në këto kushte, që nga shtatori 2008, furnizuesit iu hoq me ligj e drejta për të zbatuar masa administrative ndaj dëmit të shkaktuar nga marrja e paligjshme e energjisë elektrike dhe nga ana tjetër, e drejta për të nxjerrë rregulla apo vlerësime çdëmtimi nuk iu delegua ndonjë institucioni tjetër shtetëror.
Për gjithë sa më sipër, Bordi i Komisionerëve

Vendosi:

1. Mosmiratimin e ndryshimeve në pikën III. 7 të Kodit të Matjes, të miratuar me  vendimin nr.101, datë 26.8.2008. 
2. Ngarkohet Drejtoria e Licencimit dhe e Monitorimti të Tregut dhe Drejtoria Juridike dhe Mbrojtjes së Konsumatorit të njoftojë “CEZ shpërndarjen” për këtë vendim.
Ky vendim hyn në fuqi menjëherë.
Ky vendim botohet në Fletoren Zyrtare. 

